Hayop Ka!

Ang Hayop Ka!, kilala rin sa pamagat nito sa Ingles na Hayop Ka! (You Son of a Bitch!), Hayop Ka! The Nimfa Dimaano Story (Tinagalog: Hayop Ka! Ang Kuwento ni Nimfa Dimaano), at You Animal!, ay isang pang-matandang pelikulang animasyong romcom na dinirek ni Avid Liongoren. Prinodyus ng Rocketsheep Studios at Spring Films, ito ang kauna-unahang pelikulang animasyon mula Pilipinas na ipinalabas sa Netflix. Itinatampok ng pelikula ang mga boses ni Angelica Panganiban, Robin Padilla, at Sam Milby.

Ipinalabas ito sa Netflix noong 29 Oktubre 2020 para ilang piling teritoryo at bansa.

Kuwento
Tindera ng pabango sa isang mall si Nimfa, isang isinataong (anthromorphized) pusa. Dyanitor naman sa naturang mall ang nobyo niyang si Roger, isang mongrel na aso. Subalit, biglang gumulo ang mundo niya nang makita't makilala niya si Iñigo, isang negosyanteng aso. Magawa kaya niyang makalabas sa love triangle na ito?

Tauhan
Angelica Panganiban bilang si Nimfa Dimaano, isang pusang kulay-kahel na nagtitinda ng pabango sa isang mall.
Robin Padilla bilang si Roger, isang matipunong mongrel na aso, na isang dyanitor at nobyo ni Nimfa.
Sam Milby bilang si Iñigo Villanueva, isang asong negosyante.

Produksiyon
Ayon kay Liongoren, ang konsepto ng pelikula ay unang lumutang pagkatapos ng produksyon nila sa Saving Sally. Nagsisilbi itong kabaligtaran sa tema (thematic opposite) ng naunang pelikula. Dagdag pa niya, tatlong taon na nila itong ginawa para makuha ang pagiging komikal ng pelikula.

Nilabas ng Rocketsheep Studios ang teaser trailer nito noong 13 Mayo 2019 sa YouTube, at ang buong trailer nito noong 5 Setyembre 2019.

Noong ika-21 naman ng Setyembre 2020, inanunsyo ng Netflix na ipapalabas ang pelikula sa kanilang platform sa Pilipinas sa darating na 29 Oktubre 2020. Nilabas naman ang opisyal na trailer nito noong 12 Oktubre 2020.

Reaksyon bago ipalabas
Pagkaanunsyo ng Netflix sa naturang pelikula, nagkaroon ng isang panawagan na i-boycott ang pelikula dahil kasama sa mga nagboses nito si Robin Padilla, isang kilalang tagasuporta ni Rodrigo Duterte. Binatikos ng ilan ang naturang panawagan, at pinapanawagan na lang sa Netflix na palitan si Robin Padilla. Marami naman ang nagbigay a mga social media site ng suporta sa mga gumawa ng pelikula at sa industriya sa pangkalahatan.

Mga sanggunian

Kawing panlabas
 

Pang-matandang pelikulang animasyon
Pelikula tungkol sa mga hayop
Orihinal na pelikula ng Netflix
Pelikulang animasyon mula Pilipinas
Pelikulang romcom mula Pilipinas
Pelikulang nasa wikang Filipino
Mga pelikula mula sa Pilipinas